
Αθήνα 

Ι. Εισαγωγικές παρατηρήσεις: Η αναγκαιότητα θέσπισης Γενικού Πλαισίου Χωροταξικού Σχεδιασμού

1. Ο χωροταξικός σχεδιασμός, υπήχθη στη ρυθμιστική αρμοδιότητα του κράτους για πρώτη φορά με το άρθρο 24 του Συντάγματος 1975, με σκοπό τη διασφάλιση του απειλούμενου από την αυξανόμενη δόμηση φυσικού περιβάλλοντος και την εξασφάλιση των καλύτερων δυνατών όρων διαβίωσης. Η σχετική συνταγματική ρύθμιση  του άρθρου 24 παρ. 2 Συντάγματος, όπως αναθεωρήθηκε το 2001, ορίζει ότι «Η χωροταξική αναδιάρθρωση της χώρας, η διαμόρφωση, η ανάπτυξη, η πολεοδόμηση και η επέκταση των πόλεων και των οικιστικών γενικά περιοχών υπάγεται στη ρυθμιστική αρμοδιότητα και τον έλεγχο του Κράτους, με σκοπό να εξυπηρετείται η λειτουργικότητα και η ανάπτυξη των οικισμών και να εξασφαλίζονται οι καλύτεροι δυνατοί όροι διαβίωσης. Οι σχετικές τεχνικές επιλογές και σταθμίσεις γίνονται κατά τους κανόνες τις επιστήμης».

Η νομολογία, και ειδικότερα το Συμβούλιο της Επικρατείας, εξειδικεύοντας το περιεχόμενο της συνταγματικής επιταγής, έκρινε κατ’ αρχάς ότι η διαφύλαξη του φυσικού περιβάλλοντος και η μέριμνα για τη χωροταξική αναδιάρθρωση της Χώρας, κατ’ άρθρο 24 Συντάγματος, αποτελούν πρωταρχική αποστολή του κράτους, προκειμένου να διασφαλιστούν η ισόρροπη κατανομή των παραγωγικών δραστηριοτήτων και το βιώσιμο αστικό περιβάλλον, στο πλαίσιο δε των διατάξεων αυτών νοείται και η κατ’ άρθρο 106 Συντάγματος επιδιωκόμενη οικονομική ανάπτυξη η οποία συνεπώς πρέπει να είναι βιώσιμη (ΣτΕ 4208/97). Συνακόλουθα, στο επίκεντρο του νομολογιακού ενδιαφέροντος παρέμεινε η νομολογιακή ερμηνεία του άρθρου 24 Σ., και το Συμβούλιο της Επικρατείας με την 3249/2000 απόφασή του, που αφορούσε την χωροθέτηση σωφρονιστικού καταστήματος, έκρινε ότι «η χωροταξική οργάνωση της χώρας καθιερώνεται ως υποχρέωση του κράτους, συνιστάμενη στην ορθολογική κατανομή των ανθρωπίνων δραστηριοτήτων στον γεωγραφικό χώρο, λαμβανομένης υπ’ όψιν πρωτίστως της προστασίας του φυσικού περιβάλλοντος. Ο χωροταξικός σχεδιασμός είναι υπερτοπικός, διαφοροποιούμενος ούτω από τον πολεοδομικό σχεδιασμό και από τους ειδικούς σχεδιασμούς των διαφόρων έργων, είναι δε σε σχέση με αυτούς σχεδιασμός συνοπτικός, αλλά και υπερέχων». 

2. Σε εκτέλεση της ανωτέρω συνταγματικής επιταγής ψηφίστηκε αρχικά ο ν. 360/76 για τη χωροταξία και το περιβάλλον, ο οποίος εισήγαγε για πρώτη φορά τις έννοιες των χωροταξικών -εθνικών, περιφερειακών και ειδικών- σχεδίων, σε ένα ιεραρχημένο σύστημα αλληλοεξαρτώμενων σταδίων σχεδιασμού και προγραμματισμού. Ωστόσο, κανένα χωροταξικό σχέδιο δεν εγκρίθηκε με βάση τις ρυθμίσεις του ν. 360/76 και ο νόμος αυτός παρέμεινε ανενεργός. Τούτο διότι, όπως έχει τονιστεί και στη θεωρία, το φαινόμενο των ανενεργών νόμων, των οποίων η εφαρμογή εξαρτάται από την έκδοση εκτελεστικών πράξεων της Διοίκησης, ή από την ύπαρξη των αναγκαίων οργανωτικών δομών και υλικοτεχνικών μέσων, συνιστά κατ΄ ουσία τεχνική διοικητικής ματαίωσης των θεσπισμένων από το νομοθετικό όργανο κανόνων δικαίου (πρβλ. Σχόλιο Μ. Σταματοπούλου στην απόφαση ΣτΕ 2818/97, Νόμος και Φύση 1997, σ. 603 επόμ., σ. 615, Γ. Κασιμάτη, Η εκτέλεση των νόμων ως τεχνική ματαίωσης της θέλησης της Βουλής, Επιθεώρηση Πολιτικής Επιστήμης τχ. 1/81, σ. 95 επόμ., Π. Παραράς, Σχόλιο σε: ΤοΣ 1/97, σ. 89 επόμ.).

3. Το Συμβούλιο της Επικρατείας προβληματίστηκε για τις συνέπειες της επί μακρόν έλλειψης γενικότερου χωροταξικού σχεδιασμού σε εθνικό ή, έστω, περιφερειακό επίπεδο. Αρχικά, διατυπώθηκε η νομολογιακή θέση ότι η έλλειψη αυτή δεν συνιστά ανυπέρβλητο κώλυμα για την εφαρμογή της λοιπής νομοθεσίας, με το σκεπτικό ότι το άρθρο 24 Συντάγματος θεσπίζει μεν υποχρέωση του κράτους να καταρτίσει γενικό χωροταξικό σχέδιο, αλλά η ειδικότερη ρύθμιση των σχετικών ζητημάτων είναι θεμιτή και πριν την κατάρτιση του σχεδίου αυτού. Εν συνεχεία όμως υπήρξε μεταστροφή της νομολογίας στο ζήτημα αυτό, και το ΣτΕ διατύπωσε την άποψη ότι η υλοποίηση της επιταγής του άρθρου 24 Συντάγματος, δηλαδή η κατάρτιση ευρύτερων σχεδίων χωροταξικής οργάνωσης, όφειλε να λάβει χώρα εντός ευλόγου χρόνου, κατά τη διάρκεια του οποίου και μόνο ήταν επαρκή άλλα κείμενα χωροταξικού ή πολεοδομικού σχεδιασμού (πρβλ. Πρακτικά Επεξεργασίας ΣτΕ 479/92, 582/92 304/94, ΣτΕ 2435/93). Χαρακτηριστικά, το Δικαστήριο έκρινε ότι: «Ουσιώδης όρος για τη βιώσιμη ανάπτυξη είναι τα ολοκληρωμένα χωροταξικά σχέδια. Τα σχέδια αυτά θέτουν, με βάση την ανάλυση των δεδομένων και την πρόγνωση των μελλοντικών εξελίξεων, τους μακροπρόθεσμους στόχους της οικονομικής και κοινωνικής αναπτύξεως και ρυθμίζουν, μεταξύ άλλων, το πλαίσιο για τη διαμόρφωση των οικιστικών περιοχών, των περιοχών ασκήσεως παραγωγικών δραστηριοτήτων και των ελεύθερων χώρων στις εκτός σχεδίου περιοχές. Μέχρι την ολοκλήρωση της διαδικασίας εγκρίσεως των χωροταξικών σχεδίων, είναι ανεκτός ο μερικός, χωρικός ή τομεακός, σχεδιασμός και προγραμματισμός, προκειμένου να αποφεύγεται η άναρχη ανάπτυξη, που προκαλεί υποβάθμιση και καταστροφή του περιβάλλοντος, και η δημιουργία πραγματικών καταστάσεων, που δυσχεραίνει και υπονομεύει την ορθολογική χωροταξία» (πρβλ. ΣτΕ 2844/93, 2319/02).

Σταδιακά, το Δικαστήριο απομακρύνθηκε από τη νομολογιακή του άποψη ότι, άλλες δυνατότητες χωροταξικής οργάνωσης (όπως η προέγκριση χωροθέτησης, σε μικρότερη κλίμακα για μεμονωμένες δραστηριότητες) μπορούν να συνιστούν προσωρινά ανεκτό υποκατάστατο του ευρύτερου χωροταξικού σχεδιασμού (πρβλ. ΣτΕ 1520/93, 2829/93, Δ. Μέλισσας, Θεμελιώδη ζητήματα του δικαίου της χωροταξίας, 2002, σ. 127 επόμ.). Το Δικαστήριο, θεωρώντας ότι ο εύλογος χρόνος έχει παρέλθει, επιτάσσει την διενέργεια χωροταξικού σχεδιασμού ευρύτερου επιπέδου ως απαραίτητη προϋπόθεση υλοποίησης ορισμένων δραστηριοτήτων στο χώρο.

Ενδεικτικά, το Συμβούλιο της Επικρατείας έκρινε μη νόμιμη την επέκταση οικισμού (στην Πάρο), με την αιτιολογία ότι δεν έχει καταρτισθεί συνολικό χωροταξικό σχέδιο της νήσου, με την θέσπιση του οποίου μόνο είναι δυνατή η διάσωση του περιορισμένου φυσικού κεφαλαίου της και η βιώσιμη ανάπτυξή του. Διατύπωσε, μάλιστα, ρητώς την άποψη ότι «τα χωροταξικά σχέδια των μικρών νήσων, όπως και τα γενικά και τα περιφερειακά, αποτελούν επιταγή του ισχύοντος Συντάγματος μη εισέτι πραγματοποιηθείσα, και ναι μεν η πάροδος ευλόγου  τινός χρόνου δια την κατάρτισιν των σχεδίων ήτο έκτοτε δικαιολογημένη, αλλά το Τμήμα από του έτους 1992 είχε επισημάνει ότι ο χρόνος αυτός είχε παρέλθη…» (Πρακτικό Επεξεργασίας ΣτΕ 292/97). 

Επίσης, το Συμβούλιο της Επικρατείας έκρινε ότι ίδρυση νέας φυλακής, επέκταση ή μετεγκατάστασή της, δεν επιτρέπεται να γίνει, αν δεν εντάσσεται σε εθνικό ή κατά τομέα χωροταξικό σχεδιασμό (ΣτΕ 3249/2000). Με την ΣτΕ 2425/2000 (σκέψη 6) κρίθηκε ότι το οδικό δίκτυο υπόκειται σε συνολικό σχεδιασμό και διαχείριση, τόσο σε επίπεδο εθνικών ή επαρχιακών οδών, όσο και σε επίπεδο μονάδας τοπικής αυτοδιοίκησης, όταν πρόκειται για δημοτικές και κοινοτικές οδούς, ενώ τα κριτήρια σχεδιασμού και διαχείρισης του οδικού δικτύου πρέπει να συνδέονται προς τα υπόλοιπα στοιχεία του χωροταξικού σχεδίου.

Γνωστή είναι επίσης και η νομολογία των «των ιχθυοτροφείων», που μετά την ΣτΕ 2844/1993 έχει πλέον παγιωθεί (ενδεικτικά ΣτΕ 4766/1995, 3846/1996, 3278/1996, 1724/2000, 2665/2001, 893/2004, 2692/2004) και επιβάλει, για την χωροθέτηση ιχθυοτροφείου, την προηγούμενη θέσπιση ζώνης αναπτύξεως ιχθυοτροφείων κατά την διαδικασία του άρθρου 24 του ν. 1650/1986, ή την πρόβλεψή του από εγκεκριμένη Ζώνη Οικιστικού Ελέγχου (ΖΟΕ) ή από εγκεκριμένο χωροταξικό ή ρυθμιστικό ή άλλο αντίστοιχο σχέδιο.

Τέλος, η νομολογιακή απαίτηση προηγούμενου χωροταξικού σχεδιασμού ευρύτερου επιπέδου καταλαμβάνει και την εγκατάσταση αιολικών σταθμών παραγωγής ηλεκτρικής ενέργειας σε περιοχή για την οποία έχει εκδοθεί μεγάλος αριθμός αδειών ή εκκρεμεί μεγάλος αριθμός αιτήσεων αδειοδότησης. Στην περίπτωση αυτή το Δικαστήριο επιβάλει την προηγούμενη σύνταξη Ειδικών ή Περιφερειακών Πλαισίων Χωροταξικού Σχεδιασμού και Αειφόρου Ανάπτυξης, κατά τις διατάξεις του ν. 2742/99, ή τον χαρακτηρισμό της περιοχής, κατά το άρθρο 10 του ίδιου νόμου, ως Περιοχής Οργανωμένης Ανάπτυξης Παραγωγικών Δραστηριοτήτων (ΠΟΑΠΔ). Μέχρι την ολοκλήρωση της διαδικασίας εντός ευλόγου χρόνου, η αδειοδότηση επιτρέπεται μόνο εάν έχει προηγηθεί σε επίπεδο νομού ή, πάντως, σχετικώς ευρείας διοικητικής περιφέρειας (επαρχίας κλπ.) συνολική μελέτη, κατά την οποία να συνεκτιμώνται αφ' ενός μεν οι ενεργειακές ανάγκες, τις οποίες πρόκειται να καλύψουν οι προς εγκατάσταση σταθμοί, αφ' ετέρου δε, και προεχόντως, οι επιπτώσεις στην περιοχή από την εγκατάσταση του συνόλου των ανεμογεννητριών και να προσδιορίζεται ο συνολικός αριθμός των αιολικών σταθμών και ανεμογεννητριών που μπορεί να εγκατασταθούν στην περιοχή, ενιαίως ή κατά τμήματα αυτής, χωρίς να σημειώνεται υπέρβαση στη φέρουσα ικανότητά τους στον τομέα αυτόν (ΣτΕ 2569/2004, πρβλ. και ΣτΕ 4446/2005).
4. Ο κοινός νομοθέτης, ευθυγραμμιζόμενος με τη συνταγματική επιταγή της παρ. 2 του άρθρου 24 Συντάγματος για τη χωροταξική αναδιάρθρωση της χώρας, αλλά και την πάγια νομολογιακή άποψη, ότι η έλλειψη γενικότερου χωροταξικού σχεδιασμού δεν είναι συνταγματικώς ανεκτή, προχώρησε στη θέσπιση του ν. 2742/99 και την υιοθέτηση ρυθμίσεων για την καθιέρωση οργάνων, διαδικασιών και μέσων άσκησης χωροταξικού σχεδιασμού που προωθούν την αειφόρο και ισόρροπη ανάπτυξη, αναγνωρίζοντας έτσι την αναγκαιότητα στρατηγικού σχεδιασμού για την ανάπτυξη του ελληνικού χώρου και δημιουργίας μηχανισμών για την υποστήριξή του. Μέχρι τότε, το μόνο κείμενο με στόχους και κατευθύνσεις για τη χωρική ανάπτυξη και οργάνωση σε ευρύτερο -περιφερειακό- επίπεδο, ήταν τα Ρυθμιστικά Σχέδια (ν. 1515/85 για την Αθήνα και 1561/85 για τη Θεσσαλονίκη), στα οποία ενσωματώθηκαν και στοιχεία χωροταξικού σχεδιασμού και κατοχυρώθηκαν με τυπικό νόμο. Μάλιστα, και η νομολογία επιβεβαίωσε τη νομοθετική επιλογή της πολιτείας για την κατάρτιση του ΡΣΑ με τυπικό νόμο, θεωρώντας ότι αυτή η επιλογή απορρέει από το Σύνταγμα με σκοπό την αντιμετώπιση της υπέρμετρης επιβαρύνσεως του φυσικού και αστικού περιβάλλοντος στο λεκανοπέδιο της Αττικής, εξαιτίας της συγκεντρώσεως μεγάλου τμήματος του πληθυσμού και του μεγαλύτερου μέρους των οικονομικών δραστηριοτήτων, (ad hoc ΣτΕ 4208/97). 

5. Ο ν. 2742/99 καθορίζει ένα συστηματικό πλαίσιο διαμόρφωσης του χωροταξικού σχεδιασμού, για όλη την επικράτεια, το οποίο στηρίζεται σε τρία επίπεδα. Στο ανώτατο επίπεδο εντάσσεται το Γενικό Πλαίσιο, που αφορά τη μακροπρόθεσμη χωρική ανάπτυξη του εθνικού χώρου. Περαιτέρω, τα Ειδικά Πλαίσια, σύμφωνα με το άρθρο 7 παρ. 1 του ν. 2743/99, εξειδικεύουν και συμπληρώνουν τις κατευθύνσεις του Γενικού Πλαισίου για ορισμένες περιοχές ή τομείς και ο σχεδιασμός συμπληρώνεται με τα Περιφερειακά Πλαίσια, που καταρτίζονται για κάθε περιφέρεια της χώρας.

6. Η λογική αυτή της ιεράρχησης των επιπέδων ανατράπηκε στην πράξη, λόγω της έκδοσης υπουργικών αποφάσεων για την έγκριση των Περιφερειακών Σχεδίων πριν την προβλεπόμενη τυπική έγκριση του Γενικού Πλαισίου από την Ολομέλεια της Βουλής. 

Ειδικότερα, πριν την θέση σε ισχύ του ν. 2742/99, είχε συγκροτηθεί Επιτροπή για το Εθνικό Πλαίσιο Χωροταξικού Σχεδιασμού και Αειφόρου Ανάπτυξης, στην οποία συμμετείχαν αρχιτέκτονες, χωροτάκτες, πολεοδόμοι, συγκοινωνιολόγοι, περιβαλλοντολόγοι. Στην Επιτροπή αυτή ανατέθηκε η εκπόνηση μελέτης, στο πλαίσιο ερευνητικού προγράμματος με αντικείμενο την διατύπωση πλαισίου κατευθύνσεων για τον χωροταξικό σχεδιασμό και την αειφόρο ανάπτυξη. Η Έκθεση που εκπονήθηκε και παραδόθηκε στα τέλη του 2000, αποτέλεσε ουσιαστικά την Εισήγηση για το Γενικό Πλαίσιο Χωροταξικού Σχεδιασμού και Αειφόρου Ανάπτυξης, το τελικό κείμενο του οποίου αναθεωρήθηκε το Νοέμβριο του 2002.  Ακολούθησε η έκδοση της από 19.12.2002 γνωμοδότησης επί του Γενικού Πλαισίου του Εθνικού Συμβουλίου Χωροταξικού Σχεδιασμού και Αειφόρου Ανάπτυξης, στο οποίο οι συμμετέχοντες φορείς διατύπωσαν τις απόψεις τους, καθώς επίσης εκδόθηκε η υπ’ αρ. πρωτ. 19579/16.5.2003 Εισήγηση της Γενικής Διεύθυνσης του ΥΠΕΧΩΔΕ επί του Γενικού Πλαισίου. Με βάση τα ανωτέρω έγγραφα και γνωμοδοτήσεις διατυπώθηκε το τελικό κείμενο σχεδίου απόφασης Έγκρισης του Γενικού Πλαισίου, το οποίο εκκρεμούσε προς υπογραφή προκειμένου να αποσταλεί στην Βουλή για έγκριση.

Παράλληλα με την εκπόνηση της μελέτης και του σχεδίου του Γενικού Πλαισίου, εκπονήθηκαν τα προβλεπόμενα από το ν. 2742/99 Περιφερειακά Πλαίσια, τα οποία ενσωμάτωσαν τις προβλεπόμενες από το Γενικό Πλαίσιο αρχές και κατευθύνσεις. Τα Περιφερειακά αυτά Σχέδια εν τέλει εγκρίθηκαν πριν την τυπική θέσπιση του Γενικού Πλαισίου. Ειδικότερα, εκδόθηκαν τα ακόλουθα 12 χωροταξικά σχέδια για όλες τις περιφέρειες της χώρας με μόνη εξαίρεση την Αττική: α) η Υ.Α. (ΠΕΧΩΔΕ) Α.Π. 25297/2003 «Περιφερειακό Πλαίσιο Χωροταξικού Σχεδιασμού και Αειφόρου Aνάπτυξης Περιφέρειας Δυτικής Ελλάδας» (ΦΕΚ Β' 1470/9.10.2003), β) η Υ.Α. (ΠΕΧΩΔΕ) 25290/2003 «Έγκριση Περιφερειακού Πλαισίου Χωροταξικού Σχεδιασμού και Αειφόρου Aνάπτυξης Περιφέρειας Νοτίου Αιγαίου» (ΦΕΚ Β' 1487/10.10.2003), γ) η Υ.Α. (ΠΕΧΩΔΕ) 25294/2003 «Έγκριση Περιφερειακού Πλαισίου Χωροταξικού Σχεδιασμού και Αειφόρου Aνάπτυξης Περιφέρειας Πελοποννήσου» (ΦΕΚ Β΄ 1485/10.10.2003), δ) η Υ.Α. (ΠΕΧΩΔΕ) 26295/2003 «Έγκριση Περιφερειακού Πλαισίου Χωροταξικού Σχεδιασμού και Αειφόρου Ανάπτυξης Περιφέρειας Δυτικής Μακεδονίας» (ΦΕΚ Β' 1472/09.10.2003), ε) η Υ.Α. (ΠΕΧΩΔΕ) 26298/2003 «Έγκριση Περιφερειακού Πλαισίου Χωροταξικού Σχεδιασμού και Αειφόρου Aνάπτυξης Περιφέρειας Στερεάς Ελλάδας» (ΦΕΚ Β΄ 1469/9.10.2003), στ) Η Υ.Α. (ΠΕΧΩΔΕ) 25292/2003 «Έγκριση Περιφερειακού Πλαισίου Χωροταξικού Σχεδιασμού και Αειφόρου Aνάπτυξης Περιφέρειας Θεσσαλίας» (ΦΕΚ Β΄ 1484/10.10.2003), ζ) Η Υ.Α. (ΠΕΧΩΔΕ) 26297/2003 «Έγκριση Περιφερειακού Πλαισίου Χωροταξικού Σχεδιασμού και Αειφόρου Aνάπτυξης Περιφέρειας Βορείου Αιγαίου» (ΦΕΚ Β' 1473/9.10.2003), η) Η Υ.Α. 25291/2003 «Έγκριση Περιφερειακού Πλαισίου Χωροταξικού Σχεδιασμού και Αειφόρου Aνάπτυξης Περιφέρειας Κρήτης» (ΦΕΚ Β΄1486/10.10.2003), θ) Η Υ.Α. 25301/2003 «Έγκριση περιφερειακού πλαισίου Χωροταξικού Σχεδιασμού και Αειφόρου Aνάπτυξης Περιφέρειας Ηπείρου» (ΦΕΚ Β΄ 1451/6.10.2003), ι) Η Υ.Α. 29310/2003 «Έγκριση Περιφερειακού Πλαισίου Χωροταξικού Σχεδιασμού και Αειφόρου Aνάπτυξης Περιφέρειας Ανατολικής Μακεδονίας – Θράκης» (ΦΕΚ Β΄ 1471/9.10.2003), ια) Η Υ.Α. 48976/2004 «Περιφερειακό Πλαίσιο Χωροταξικού Σχεδιασμού και Αειφόρου Ανάπτυξης Περιφέρειας Ιονίων Νήσων» (ΦΕΚ Β' 56/19.1.2004) και ιβ) Η Υ.Α. (ΠΕΧΩΔΕ) 674/2004 «Έγκριση Περιφερειακού Πλαισίου Χωροταξικού Σχεδιασμού και Αειφόρου Ανάπτυξης Περιφέρειας Κεντρικής Μακεδονίας» (ΦΕΚ Β΄ 218 6.2.2004).

Πάντως, θα πρέπει να σημειωθεί ότι, εκτός από τα ανωτέρω Περιφερειακά Πλαίσια, είχε προηγουμένως εκδοθεί η Υ.Α. 28704/4362/2001 για το «Ειδικό Πλαίσιο Χωροταξικού Σχεδιασμού και Αειφόρου Ανάπτυξης Καταστημάτων Κράτησης» (ΦΕΚ Β' 1575/28.11.2001), προφανώς σε συμμόρφωση με τις αποφάσεις του Συμβουλίου της Επικρατείας για την χωροθέτηση σωφρονιστικών καταστημάτων (ΣτΕ 3249/2000, 2425/2000), που επέβαλλαν την υποχρέωση προηγούμενου ευρύτερου χωροταξικού σχεδιασμού. Είχαν περαιτέρω εκπονηθεί σχέδια δύο ακόμη ειδικών πλαισίων: α) του Ειδικού Πλαισίου Χωροταξικού Σχεδιασμού και Αειφόρου Ανάπτυξης για τον παράκτιο χώρο, για τον οποίο είχε επίσης προωθηθεί η γνωμοδοτική διαδικασία (βλ. την από 30.12.2002 γνωμοδότηση του Εθνικού Συμβουλίου) και είχε καταρτισθεί σχέδιο υπουργικής απόφασης που εκκρεμούσε προς έγκριση, β) του Ειδικού Πλαισίου Χωροταξικού Σχεδιασμού και Αειφόρου Ανάπτυξης του ορεινού όγκου (βλ. το από Δεκέμβριο 2003 κείμενο προβληματισμού της Γενικής Διεύθυνσης του ΥΠΕΧΩΔΕ επί του σχεδίου). 

7. Πρόσφατα, εκπονήθηκαν οι στρατηγικές μελέτες και εκπονήθηκαν σχέδια Ειδικών Πλαισίων Χωροταξικού Σχεδιασμού και Αειφόρου Ανάπτυξης, για την βιομηχανία, τον τουρισμό και τις ανανεώσιμες πηγές ενέργειας (ΑΠΕ) (βλ. τα σχετικά κείμενα των σχεδίων ΚΥΑ και των αντίστοιχων στρατηγικών τους μελετών στον δικτυακό τόπο του ΥΠΕΧΩΔΕ, http://www.minenv.gr/4/42/g4200.html). Στις Ειδικές αυτές Μελέτες αναφέρεται ρητώς, και εν πολλοίς στηρίζεται, το υπό κρίση Γενικό Πλαίσιο Χωροταξικού Σχεδιασμού. Τα Ειδικά Σχέδια έχουν τεθεί σε διαδικασία διαβούλευσης και αρκετοί φορείς έχουν ήδη εκφράσει τις απόψεις και τους προβληματισμούς τους επ’ αυτών (ενδεικτικά, το από Μάϊο 2007 έγγραφο θέσεων του ΣΕΠΟΧ επί του σχεδίου ΚΥΑ για τις ΑΠΕ).

Παρατηρήσεις:

Η τυπική θέσπιση του Γενικού Πλαισίου Χωροταξικού Σχεδιασμού και Αειφόρου Ανάπτυξης προβλέπεται από τις κείμενες διατάξεις του ν. 2742/99. Νομολογία και θεωρία προκρίνουν την ολοκλήρωση του χωροταξικού σχεδιασμού. Πάντως, σημειώνεται κατ’ αρχάς ότι η νομολογία επιτάσσει τη θέσπιση ευρύτερου χωροταξικού σχεδιασμού, χωρίς να διασαφηνίζεται κάθε φορά η αναγκαιότητα θέσπισης γενικού πλαισίου, σε εθνικό επίπεδο, ή περιφερειακού πλαισίου.

Επίσης, θα πρέπει να σημειωθεί ότι τα σχέδια των Ειδικών Πλαισίων Χωροταξικού Σχεδιασμού και Αειφόρου Ανάπτυξης, για την βιομηχανία, τον τουρισμό και τις ανανεώσιμες πηγές ενέργειας, στα οποία αναφέρεται ρητώς το υπό κρίση ΓΠΧΣΑΑ, δεν έχουν εγκριθεί, και τελούν ακόμη σε διαδικασία διαβούλευσης με τους ενδιαφερόμενους φορείς. Μάλιστα, έχουν ήδη εκφραστεί στον τύπο κριτικές σκέψεις τόσο για τις βασικές αρχές, όσο και για τα επιμέρους ζητήματα και τις επιλογές του ΓΠΧΣΑΑ (Η Μπεριάτος, «Εθνική χωροταξική φάρσα», Εφ. Τα Νέα, 14.8.07, σ. 6, Ρ. Κλουτσινιώτη, «Οι απόψεις του ΥΠΕΧΩΔΕ αποκλίνουν από τις απόψεις των μελετητών», Εφ. Κυριακάτικη Αυγή, 5.8.07, σ. 8, Μ. Μπιλίνης, «Εθνικό χωροταξικό σχέδιο», Εφ. Αυγή, 5.8.07, σ. 7, Δ. Χριστοφιλόπουλος, «Ο χωροταξικός σχεδιασμός και οι αναλήθειες της Νέας Δημοκρατίας», Εφ. Ελευθεροτυπία, 2.8.2007).

Επομένως, εν όψει της σαφούς ιεράρχησης των επιπέδων χωροταξικού σχεδιασμού, όπως καταγράφεται στις διατάξεις του ν. 2742/99, πριν την οριστικοποίηση του περιεχομένου των ειδικών χωροταξικών σχεδίων, δεν θα πρέπει οι επιλογές τους να τεθούν ως δεδομένες και να υιοθετηθούν ad hoc από το υπό κρίση Γενικό Πλαίσιο, αλλά, αντιστρόφως, οφείλουν να εναρμονιστούν με τις αρχές και κατευθύνσεις που θα χορηγηθούν από το Γενικό Πλαίσιο. Το ίδιο ισχύει και για τα ήδη εγκριθέντα Περιφερειακά Πλαίσια, τα οποία, ομοίως, θα πρέπει ενδεχομένως να επικαιροποιηθούν, ώστε να εναρμονίζονται με τους στόχους και τις κατευθύνσεις του Γενικού Πλαισίου. 

ΙΙ. Ως προς την διαδικασία εκπόνησης και την αρμοδιότητα έγκρισης, τις βασικές διαπιστώσεις και την γενικότερη στοχοθεσία του υπό κρίση σχεδίου

Από το προοίμιο του υπό κρίση σχεδίου προκύπτει ότι το Γενικό Πλαίσιο εκπονήθηκε και πρόκειται να εγκριθεί σύμφωνα με τις διατάξεις του ν. 2742/99. Επίσης, αναφέρεται ότι ελήφθησαν υπόψη το Εθνικό Στρατηγικό Πλαίσιο Αναφοράς, η Μελέτη εκπόνησης του Γενικού Πλαισίου και η άνευ αριθμού –εφόσον δεν έχει εκδοθεί ακόμη– γνωμοδότηση του Εθνικού Συμβουλίου Χωροταξικού Σχεδιασμού και Αειφόρου Ανάπτυξης (Ι, σ. 2).

Περαιτέρω, σύμφωνα με το προοίμιο, το σχέδιο Γενικού Πλαισίου έλαβε υπόψη μη δεσμευτικά κείμενα κατευθυντήριου χαρακτήρα που αφορούν την χωροταξία στην Ευρώπη (ΙΙ, σ. 2-3), καθώς επίσης στηρίχθηκε και σε ορισμένες εκτιμήσεις (ΙΙΙ, σ. 3-17) που αφορούν τις ακόλουθες ενότητες: α) τον ευρύτερο χώρο στον οποίο εντάσσεται η χώρα μας ( ΙΙΙ Α), β) τη φυσιογνωμία της χώρας, τα συγκριτικά πλεονεκτήματα και τις αδυναμίες της (ΙΙΙ Β),  γ) τις διεθνείς και διαπεριφερειακές εισόδους-πύλες και συνδέσεις της χώρας και τη χωρική οργάνωση των κύριων εθνικών πόλων και αξόνων ανάπτυξης (ΙΙΙ Γ), δ) τη χωρική διάρθρωση των στρατηγικής σημασίας δικτύων υποδομών και μεταφορών, καθώς των και κόμβων διευρωπαϊκής και πανευρωπαϊκής ακτινοβολίας (ΙΙΙ Δ), ε) τη χωρική διάρθρωση, εξειδίκευση και συμπληρωματικότητα των παραγωγικών τομέων και τη σχέση τους με το περιβάλλον (ΙΙΙ Ε), ζ) (ορθότερο, στ) τη χωρική διάρθρωση του αστικού δικτύου, το ρόλο των μητροπολιτικών και λοιπών σημαντικών αστικών κέντρων και τη σχέση τους με την ενδοχώρα (ΙΙΙ Ζ),  η) τη χωρική οργάνωση και ανάπτυξη του ορεινού, αγροτικού, παράκτιου και νησιωτικού χώρου, καθώς και των παραμεθόριων περιοχών (ΙΙΙ Η), θ) τη διατήρηση και ανάδειξη της ποικιλομορφίας της υπαίθρου, καθώς και τη διατήρηση, ανάδειξη και προστασία της εθνικής πολιτιστικής κληρονομιάς (ΙΙΙ Θ),  ι) τη γεωγραφική ανασυγκρότηση της χώρας με σκοπό τη δημιουργία βιώσιμων διοικητικών και αναπτυξιακών ενοτήτων σε διαπεριφερειακό επίπεδο (ΙΙΙ Ι),  ια) τις προϋποθέσεις  και μηχανισμούς υλοποίησης και ολοκληρωμένης χωρικής ανάπτυξης και αειφόρου οργάνωσης του εθνικού χώρου (ΙΙΙ ΙΑ).

Αρμόδιο όργανο έγκρισης του υπό κρίση σχεδίου Γενικού Πλαισίου φέρεται  η Επιτροπή Συντονισμού της Κυβερνητικής Πολιτικής στον τομέα του Χωροταξικού Σχεδιασμού και της Αειφόρου Ανάπτυξης και, ειδικότερα, ο Πρόεδρός της Υπουργός ΠΕΧΩΔΕ. 

Παρατηρήσεις:

1. Σχετικά με την διαδικασία και την αρμοδιότητα έγκρισης του Γενικού Πλαισίου, το άρθρο 6 παρ. 3 του ν. 2742/99 ορίζει ότι το ΓΠΧΣΑΑ, που καταρτίζεται από το ΥΠΕΧΩΔΕ, υπόκειται σε έγκριση της Ολομέλειας της Βουλής κατά το άρθρο 79 παρ. 8 του Συντάγματος, κατόπιν προηγούμενης γνωμοδότησης του Εθνικού Συμβουλίου Χωροταξικού Σχεδιασμού και Αειφόρου Ανάπτυξης και έγκριση της Επιτροπής του άρθρου 3 του ν. 2742/99. Η επιτροπή αυτή συγκροτείται, κατά το άρθρο 3 παρ. 1 από τους Υπουργούς ΠΕΧΩΔΕ, Εσωτερικών, Οικονομίας και Οικονομικών, Ανάπτυξης, Αγροτικής Ανάπτυξης, Πολιτισμού, Εμπορικής Ναυτιλίας και Μεταφορών και Επικοινωνιών.

Επομένως, αν και η έγκριση του Γενικού Πλαισίου, που καταρτίζεται με πρωτοβουλία του ΥΠΕΧΩΔΕ σε συνεργασία με άλλα Υπουργεία, υπάγεται στην αρμοδιότητα της ανωτέρω διϋπουργικής Επιτροπής, και εγκρίνεται από αυτήν, σύμφωνα και με τη ρητή πρόβλεψη του άρθρου 3 παρ. 2 εδ. α΄ του ν. 2742/99, ωστόσο το ΓΠΧΣΑΑ δεν θεσπίζεται με Κοινή Υπουργική Απόφαση, αλλά, υπάγεται στη νομοθετική αρμοδιότητα της Βουλής, σύμφωνα με το άρθρο 79 παρ. 8 Συντάγματος για τα προγράμματα οικονομικής και κοινωνικής ανάπτυξης (πρβλ. Φ. Σπυρόπουλος, Εισαγωγή στο Συνταγματικό Δίκαιο, 2006, σ. 280 επόμ., Ε. Βενιζέλος, Μαθήματα συνταγματικού δικαίου Ι, 1993, σ. 413 επόμ.).

2. Το άρθρο 6 του ν. 2742/99 προβλέπει ότι με πρόταση του Υπουργού ΠΕΧΩΔΕ θα εκδοθεί απόφαση της Επιτροπής Συντονισμού της Κυβερνητικής Πολιτικής στον τομέα του Χωροταξικού Σχεδιασμού και της Αειφόρου Ανάπτυξης, η οποία θα καταγράφει τη διαδικασία εκπόνησης του ΓΠΧΣΑΑ, εκείνους που θα προσκληθούν να συνεργαστούν, το είδος της απαιτούμενης επιστημονικής και τεχνικής στήριξης και κάθε άλλη σχετική λεπτομέρεια. 

Εν προκειμένω, τέτοια απόφαση δεν έχει εκδοθεί, με αποτέλεσμα να απουσιάζει το απαραίτητο πλαίσιο κατευθύνσεων και οδηγιών για την εκπόνηση ενός τόσο σημαντικού σχεδιασμού για την αειφόρο ανάπτυξη, το περιβάλλον, την διατήρηση και προστασία της πολιτιστικής κληρονομιάς. 

3. Περαιτέρω, η κείμενη νομοθεσία προβλέπει ότι το ΓΠΧΣΑΑ καταρτίζεται από το ΥΠΕΧΩΔΕ σε συνεργασία με άλλα αρμόδια Υπουργεία και οργανισμούς του ευρύτερου δημόσιου τομέα και για την κατάρτισή του λαμβάνονται υπόψη οι διεθνείς, ευρωπαϊκές, διακρατικές και διασυνοριακές ή διαπεριφερειακές δράσεις, συνεργασίες και υποχρεώσεις της χώρας, καθώς και οι ιδιαιτερότητες και ανάγκες κάθε περιοχής του εθνικού χώρου. Επίσης το ΓΠΧΣΑΑ οφείλει να εναρμονίζεται με το εθνικό πρόγραμμα δημοσίων επενδύσεων, τον προγραμματισμό για την οικονομική και κοινωνική ανάπτυξη της χώρας και άλλα γενικά ή ειδικά αναπτυξιακό προγράμματα εθνικής κλίμακας που έχουν σημαντικές επιπτώσεις στη διάρθρωση και ανάπτυξη του εθνικού χώρου.

4. Πάντως, ακόμη κι αν δεν συμπεριληφθούν τυπικά στο προοίμιο, θα πρέπει στο υπό κρίση σχέδιο και, κυρίως, στην επ’ αυτού Εισήγηση του ΥΠΕΧΩΔΕ, να συνεκτιμηθούν: α) το προϋφιστάμενο σχέδιο του Γενικού Πλαισίου Χωροταξικού Σχεδιασμού και β) η γνωμοδότηση του Εθνικού Συμβουλίου Χωροταξικού Σχεδιασμού και Αειφόρου Ανάπτυξης επί του ανωτέρω προγενέστερου σχεδίου, καθώς και οι σχετικές προτάσεις των φορέων, που συμμετείχαν στο Συμβούλιο.
5. Εν προκειμένω, από το προοίμιο δεν προκύπτει ότι ελήφθησαν υπόψη θέσεις έστω και προγενέστερης διαδικασίας διαβούλευσης με τους προσκληθέντες τότε φορείς, οι οποίοι εξέφρασαν τις απόψεις τους και γνωμοδότησαν. Το γεγονός αυτό, σε συνδυασμό με την απουσία ΚΥΑ με την οποία να εξειδικεύονται, όπως προβλέπει το άρθρο 6 παρ. 2 εδ. δ΄ του ν. 2742/99, η διαδικασία, τα συνεργαζόμενα μέρη, οι προδιαγραφές, το περιεχόμενο κ.λπ. του Γενικού Σχεδίου, πλήττουν το αιτιολογικό του έρεισμα. Πάντως, το Συμβούλιο της Επικρατείας σε παρεμφερή ένδικη διαφορά (ΣτΕ 1567/2005), έκρινε ότι, πριν τη ψήφιση του σχετικού νόμου θα πρέπει με σαφήνεια να προκύπτει πως είχαν αξιολογηθεί οι επιπτώσεις της ρύθμισης εμπεριστατωμένα, με κριτήρια επιστημονικά και με αναφορά και θεμελίωση σε συγκεκριμένα δεδομένα, καθώς και ότι τα στοιχεία της μελέτης αυτής είχαν τεθεί υπόψη του νομοθετικού οργάνου και αποτέλεσαν «προπαρασκευαστικό υλικό» για τη σχετική νομοθετική ρύθμιση (πρβλ. Γ. Γιαννακούρου – Ε. Τροβά, Ολυμπιακοί Αγώνες και Δίκαιο, 2001, σ. 249 επόμ.,  ΣτΕ ΠΕ (Ολομ.) 187/2000, Νόμος και Φύση 1-2 (2000) σ. 125, ΣτΕ 1567/2005). Επομένως, η πληρότητα των αναφερόμενων στο προοίμιο στοιχείων, στο βαθμό που τα στοιχεία αυτά θεμελιώνουν την αιτιολογία της πράξης, ανεξαρτήτως της κύρωσής της με τυπικό νόμο, είναι νομολογιακώς επιβεβλημένη. 

 
6. Όσον αφορά τις εκτιμήσεις - διαπιστώσεις που λαμβάνονται υπόψη στο προοίμιο (ΙΙΙ, σ. 3), και κυρίως, αλλά συναρτώνται και με τις στρατηγικές επιλογές του δευτέρου κεφαλαίου του Γενικού Πλαισίου (άρθρα 3-4, σ. 21-24), στους παράγοντες που επηρεάζουν τη χωρική ανάπτυξη και οργάνωση του εθνικού χώρου, θα πρέπει να προστεθούν, ως ανεξάρτητος και βασικός παράγοντας, οι «Κλιματικές αλλαγές και οι επιπτώσεις τους στο φυσικό περιβάλλον».

Η υπαγωγή του παράγοντα «Περιβάλλον και φυσικοί πόροι» (Β4) υπό τον τίτλο «Φυσιογνωμία της χώρας» χρήζει περαιτέρω ανάπτυξης, όσον αφορά στις εκτιμήσεις για την υφιστάμενη κατάσταση της χώρας. Ιδιαίτερα σημαντικό τμήμα στον τομέα αυτό θα πρέπει να αποτελέσει η «Διαχείριση των υδάτινων πόρων», η σπανιότητα των οποίων δεν φαίνεται να έχει εκτιμηθεί εκτενώς, ούτε γίνεται ιδιαίτερη αναφορά, ως θα όφειλε, στην ανεπαρκή και σπάταλη διαχείρισή τους. Γενικά, οι αναφορές στο φυσικό περιβάλλον, με τον διαχωρισμό σε ορεινό, αγροτικό και νησιωτικό, είναι αναγκαίες αλλά αποσπασματικές.

Για την ευρύτερη θωράκιση του περιβάλλοντος στο σύνολο της χώρας, ορθότερο θεωρείται να αναπτυχθεί αυτοτελώς (ως ξεχωριστό άρθρο) ο γενικότερος τομέας των «Κλιματικών αλλαγών και των επιπτώσεών τους στο φυσικό περιβάλλον», στον οποίο θα υπάγονται οι υποτομείς «Υδάτινοι πόροι – προστασία και διαχείρισή τους», «Έδαφος – αλλοιώσεις, επιδράσεις στη βλάστηση, δάση, καλλιέργειες», «Ατμόσφαιρα – εκπομπές αερίων», «Ενέργεια – πηγές και διαχείρισή τους», «Φυσικό τοπίο – προστασία και διαχείρισή του».

Ο διαχωρισμός στις κατηγορίες «ορεινός», αγροτικός» και «νησιωτικός – παράκτιος» έπεται και μπορεί, πράγματι, να αντιμετωπιστεί με ειδικά πλαίσια, όπως ορθά προβλέπεται στο υπό κρίση σχέδιο.

Με βάση της ανωτέρω εκτιμήσεις και διαπιστώσεις, οι οποίες θα πρέπει να διερευνηθούν και να τεκμηριωθούν περαιτέρω, διατυπώνονται οι βασικοί στόχοι, στο άρθρο 2 του Γενικού Πλαισίου. Στο εδ. δ΄, όπου αναφέρονται τα προβλήματα των κλιματικών αλλαγών, ο στόχος δεν θα πρέπει να περιορίζεται στον τομέα της ενέργειας, αλλά να είναι ευρύτερος, και να προστεθούν και να αναπτυχθούν περαιτέρω στοιχεία όπως, ενδεικτικά, «η προσαρμογή της χώρας στις νέες συνθήκες που διαγράφονται, λόγω των επιπτώσεων των κλιματικών αλλαγών, ιδίως στους τομείς της γεωργικής παραγωγής, των δασών, της βιοποικιλότητας, των υδάτων, της ενέργειας, του φυσικού τοπίου, του τουρισμού».  


ΙΙΙ. Οι κατ’ ιδίαν προβλέψεις του Γενικού Πλαισίου Χωροταξικού Σχεδιασμού – Συσχέτιση με τις ρυθμίσεις  του ν. 2742/99

Σύμφωνα με το ν. 2742/99, το Γενικό Πλαίσιο Χωροταξικού Σχεδιασμού και Αειφόρου Ανάπτυξης (ΓΠΧΣΑΑ), αποτελεί τη βάση αναφοράς για το συντονισμό και την εναρμόνιση των επί μέρους πολιτικών, προγραμμάτων και επενδυτικών σχεδίων του Κράτους, των δημόσιων νομικών προσώπων και των οργανισμών τοπικής αυτοδιοίκησης πρώτου και δεύτερου βαθμού, που έχουν σημαντικές επιπτώσεις στη συνοχή και ανάπτυξη του εθνικού χώρου. 

Στο Γενικό Πλαίσιο: α) καταγράφονται και αξιολογούνται οι παράγοντες εκείνοι που επηρεάζουν την μακροπρόθεσμη χωρική ανάπτυξη και διάρθρωση του εθνικού χώρου, β) αποτιμώνται οι χωρικές επιπτώσεις των διεθνών, ευρωπαϊκών και εθνικών πολιτικών και γ) προσδιορίζονται, με προοπτική δεκαπέντε (15) ετών, οι βασικές προτεραιότητες και οι στρατηγικές κατευθύνσεις για την ολοκληρωμένη χωρική ανάπτυξη και την αειφόρο οργάνωση του εθνικού χώρου. Το ΓΠΧΣΑΑ τοποθετείται στην κορυφή ενός συστηματικά ιεραρχημένου συστήματος διαμόρφωσης του χωροταξικού σχεδιασμού. Ο σχεδιασμός αυτός που πραγματοποιείται σε ανώτατο επίπεδο, και αφορά την ανάπτυξη του εθνικού χώρου, συμπληρώνεται με την κατάρτιση περιφερειακών πλαισίων χωροταξικού σχεδιασμού (ΠΠΧΣΑΑ), που καταρτίζονται για κάθε περιφέρεια της χώρας και εγκρίνονται με υπουργική απόφαση. 

Οι στόχοι του γενικού χωροταξικού πλαισίου, σύμφωνα με τις διατάξεις του ν. 2742/99, συνοψίζονται στον καθορισμό των βασικών κατευθύνσεων για:

α) τη χωρική οργάνωση των κύριων εθνικών πόλων και αξόνων ανάπτυξης,
καθώς και των διεθνών και διαπεριφερειακών εισόδων-πυλών και συνδέσεων
της χώρας,

β) τη χωρική διάρθρωση των στρατηγικής σημασίας δικτύων υποδομών και μεταφορών, καθώς και των κόμβων διευρωπαϊκής ακτινοβολίας,

γ) τη χωρική διάρθρωση, εξειδίκευση και συμπληρωματικότητα των
παραγωγικών τομέων,

δ) το ρόλο των μητροπολιτικών και λοιπών σημαντικών .αστικών κέντρων
και τη σχέση με την ενδοχώρα τους. τη χωρική διάρθρωση του αστικού
δικτύου, καθώς και τη χωρική οργάνωση και ανάπτυξη του ορεινού,
αγροτικού, παράκτιου και νησιωτικού χώρου και άλλων κρίσιμων περιοχών
του εθνικού χώρου,

ε) τη διατήρηση και ανάδειξη της ποικιλομορφίας της υπαίθρου, τη συνετή
διαχείριση των φυσικών πόρων, καθώς και τη διατήρηση, ανάδειξη και
προστασία της εθνικής φυσικής και πολιτικής κληρονομιάς,

στ) τη γεωγραφική ανασυγκρότηση της χώρας με σκοπό τη δημιουργία
βιώσιμων διοικητικών και αναπτυξιακών ενοτήτων σε διαπεριφερειακό
επίπεδο.


Παρατηρήσεις:

1. Στο άρθρο 5 του υπό κρίση Γενικού Πλαισίου διατυπώνονται προτάσεις που αφορούν στην οργάνωση «κύριων πόλων και αξόνων ανάπτυξης για το χερσαίο χώρο» και «πολυπολικού συστήματος ανάπτυξης για τον νησιωτικό χώρο», που εξειδικεύονται στις προβλεπόμενες τέσσερις (4) κατηγορίες κέντρων-πόλων στον χερσαίο χώρο σε σχέση και με τους άξονες ανάπτυξης. Οι προτάσεις αυτές παραπέμπουν σε απόψεις σχετικά με την θεωρία των πόλων ανάπτυξης, και την αυστηρή ιεράρχηση των αστικών κέντρων, οι οποίες δύσκολα προσιδιάζουν στη σημερινή πραγματικότητα, που χαρακτηρίζεται από πολύ πιο ευέλικτες μορφές επικοινωνίας και συνεργασίας των πόλεων μεταξύ τους, χωρίς την ανάγκη της ενδιάμεσης σύνδεσης μέσω ενός μεγαλύτερου ιεραρχικά αστικού κέντρου.

Η προβλεπόμενη στο υπό κρίση σχέδιο κατάταξη δεν φαίνεται να εξυπηρετεί αποτελεσματικά την δημιουργία ενός ολοκληρωμένου πλέγματος πόλων και αξόνων ανάπτυξης, όπως αυτό αναφέρεται στην πρώτη παράγραφο των γενικών διαπιστώσεων («Α. Γενικά») του άρθρου 5. Περαιτέρω, η κατάταξη αυτή, χωρίς καθορισμένα κριτήρια, ενέχει τον κίνδυνο να οδηγήσει σε έναν τέτοιον ανταγωνισμό των ελληνικών πόλεων, ο οποίος να απειλήσει την αστική οικονομική και κοινωνική συνοχή, η οποία όχι μόνον δεν μπορεί να διακυβεύεται αλλά οφείλει να αποτελεί και πρωταρχική στοχοθεσία του Γενικού Πλαισίου (α.ά. Δ. Μέλισσας, Οι χρήσεις γης και το Γενικό Πολεοδομικό Σχέδιο, (υπό έκδοση) 2007, σ. 201 επόμ.)

Βέβαια, ο ανταγωνισμός των πόλεων, δημιουργεί νέες αστικές προκλήσεις στην Ευρώπη και παγκόσμια. Ωστόσο, στο πλαίσιο του τρίπτυχου «ισόρροπη αστική ανταγωνιστικότητα – κοινωνική συνοχή – κοινωνική πρόοδος», τα αστικά κέντρα θα πρέπει ορθότερα να αντιμετωπιστούν σαν «δίκτυα πόλεων», τα οποία θα  λειτουργούν ως δυναμικό σύνολο στο πλαίσιο της «χωρικής ανταγωνιστικότητας» (Δ. Φουτάκης, «Χωρική ανταγωνιστικότητα και περιφερειακές ανισότητες: νέες προσεγγίσεις και ερμηνείες», σε: Π. Γετίμης, Γρ. Καυκαλάς (Επιμ.), Χώρος και Περιβάλλον. Παγκοσμιοποίηση, διακυβέρνηση, βιωσιμότητα, 2003,  σ. 115-131, σ. 127). 

Για παράδειγμα, οι Θεσσαλικές πόλεις Λάρισα – Βόλος – Τρίκαλα – Καρδίτσα θα μπορούσαν να αποτελέσουν ένα δίκτυο, όπου οι επιμέρους πόλεις  θα προάγουν την ελκυστικότητά τους σε ορισμένο «εξειδικευμένο» τομέα, και θα συνεργάζονται τόσο μεταξύ τους όσο και με μικρότερες πόλεις, οι οποίες αναπτύσσουν σε ιδιαίτερο βαθμό ένα συγκεκριμένο τομέα (π.χ. τουρισμό). Επομένως, η προσέγγιση θα πρέπει να αφορά το σύνολο των τεσσάρων (4) πόλεων, και όχι ξεχωριστά το δίπολο «Λάρισα – Βόλος» και τις άλλες δύο πόλεις (άρθρο 5 Β παρ. 2). Εξάλλου, η έννοια του «διπόλου» στην πραγματικότητα εμπεριέχει, σε ατελή βαθμό, την έννοια του δικτύου.

Ενιαίο δυναμικό θα μπορούσαν να αποτελέσουν, με την ίδια λογική, και άλλες πόλεις, όπως «Κοζάνη – Πτολεμαϊδα – Φλώρινα – Καστοριά», «Καβάλα – Δράμα – Θάσος – Ξάνθη» στην Αν. Μακεδονία, «Αλεξανδρούπολη – Κομοτηνή – Ξάνθη – Σαμοθράκη» στη Θράκη, «Ιωάννινα – Ηγουμενίτσα – Κέρκυρα». Επίσης, πόλεις της Κρήτης θα μπορούσαν να συναποτελέσουν ένα ή δύο δίκτυα, όπως για παράδειγμα «Ηράκλειο – Αρχάνες – Τυμπάκι – Αγ. Νικόλαος – Σητεία – Ιεράπετρα» ή «Χανιά – Ρέθυμνο – Καστέλι». Έτσι, πόλεις διαφορετικών «ειδικοτήτων» συνεργάζονται και συναποτελούν ένα ευρύτερο ενιαίο σύνολο, ικανό να «ανταγωνιστεί» αντίστοιχες πόλεις ή δίκτυα άλλων χωρών, χωρίς να υπάρχει η επιπρόσθετη ανάγκη δημιουργίας υποδομών πάσης φύσεως σε όλα τα ανωτέρω κέντρα.

2. Η προβλεπόμενη στο υπό κρίση Γενικό Πλαίσιο οργάνωση και ιεράρχηση των αστικών κέντρων για να είναι επαρκώς θεμελιωμένη, θα πρέπει να προκύπτει κατ’ εφαρμογή συγκεκριμένων  κριτηρίων κατηγοριοποίησης.

Χαρακτηριστικές περιπτώσεις, στις οποίες ενδεχομένως ανακύπτει ανάγκη περαιτέρω τεκμηρίωσης, αποτελούν: α) η κατάταξη στη Β΄ Κατηγορία «Λοιποί εθνικοί πόλοι», της Κομοτηνής, αλλά όχι, για παράδειγμα, της Καβάλας, η οποία εντάσσεται στην Γ΄ Κατηγορία «Δευτερεύοντες πόλοι», β) η υποβάθμιση του Αγρινίου στην Δ΄ Κατηγορία «Λοιποί δυναμικοί πόλοι», από την οποία απουσιάζουν άλλες σημαντικές πόλεις, όπως η Ηγουμενίτσα, που αποτελεί πόλη εισόδου, η Βέροια, η Κόρινθος κ.λπ., γ) Σημαντικές πρωτεύουσες Νομών, όπως ο Πύργος, η Κόρινθος, το Ρέθυμνο, η Σάμος, δεν εμφανίζονται σε καμία κατηγορία, και φαίνεται να εξομοιώνονται με μικρές πόλεις χωρίς δυνατότητα ανάπτυξης. 

Περαιτέρω, η κατάταξη των νησιωτικών πόλεων θα πρέπει να διενεργείται με διαφοροποιημένα κριτήρια. Οι πόλεις αυτές παρουσιάζουν αυξημένες δραστηριότητες και εξυπηρετήσεις σε σχέση με το μέγεθός τους, ταυτόχρονα δε χαρακτηρίζονται από την ιδιαίτερα ανεπτυγμένη τουριστική δραστηριότητα (Κως, Αργοστόλι, Σάμος, Πάρος, Νάξος κ.λπ.). Πάντως, το Συμβούλιο της Επικρατείας έχει κρίνει ότι τα μικρά νησιά, που αποτελούν ευαίσθητα οικοσυστήματα, υπάγονται σε ιδιαίτερο καθεστώς συνταγματικής προστασίας και επιδέχονται ήπια μόνο ανάπτυξη (πρβλ. ΠΕ 16/1996 για τη ΖΟΕ Σύρου, Νόμος και Φύση 1 (1997) σ. 134 επόμ. με σχόλιο Γ. Γιαννακούρου, σ. 143-148).

Τέλος, οι αναφερόμενοι στο άρθρο 5 Γ του υπό κρίση σχεδίου «Κύριοι άξονες ανάπτυξης» (ή, «άξονες συνεργασίας»), δεν είναι απαραίτητο να περιορίζονται αποκλειστικά στο χερσαίο χώρο, αλλά θα μπορούσαν να αφορούν και τον νησιωτικό, σε σχέση με μεγάλα λιμάνια του χερσαίου χώρου, όπως, για παράδειγμα, οι ενότητες «Θεσσαλονίκη – Σποράδες – Κυκλάδες – Ηράκλειο», «Αλεξανδρούπολη – Λέσβος – Χίος – Σάμος», «Πειραιάς – Κυκλάδες – Δωδεκάνησα».

3. Σχετικά με το μοντέλο οικιστικής ανάπτυξης των πόλεων, παρατηρείται ότι κατεύθυνση του υπό κρίση Γενικού Πλαισίου αποτελεί η ανάπτυξη της «συμπαγούς πόλης». Βασικές συνισταμένες της έννοιας της «πυκνής ή συνεκτικής πόλης» συνιστούν η ανάμειξη των χρήσεων γης, η απρόσκοπτη κινητικότητα των κατοίκων της πόλης, η μείωση της απόστασης  μεταξύ της κατοικίας  και της εργασίας τους, ώστε κατά τις μετακινήσεις τους να μειώνεται η ατμοσφαιρική ρύπανση και να εξοικονομείται ενέργεια (βλ. «Πράσινη βίβλος για το αστικό περιβάλλον», CΟΜ (90) 218). Η «πυκνή ή συνεκτική πόλη» λαμβάνει υπόψη τις ιδιαιτερότητες της κάθε πόλης, που εστιάζονται στη γεωγραφική της θέση και στον φυσικό σχεδιασμό της, ανάλογα με τα διαφορετικά συστήματα πολεοδομικού σχεδιασμού της Ευρώπης. 

Ωστόσο στο υπό κρίση Γενικό Πλαίσιο, παρά την διατύπωση της ανωτέρω κατεύθυνσης, δεν καταγράφονται ταυτόχρονα οι δράσεις και μέτρα που είναι απαραίτητα για την υλοποίησή της.

Στο πλαίσιο αυτό, βασική είναι η σύνδεση της έννοιας της «συμπαγούς πόλης» με τις χρήσεις γης και τις υποδομές. Το Ευρωπαϊκό Συμβούλιο των Πολεοδόμων, με τη «Νέα Χάρτα της Αθήνας» του 1998, εκλαμβάνει την «πυκνή ή συνεκτική πόλη» ως ένωση κοινοτήτων, όπου η βελτίωση της πολεοδομικής ποιότητας του αστικού ιστού θα προκύψει με τον εμπλουτισμό των χρήσεων γης, τη μείωση του κόστους κατασκευής και λειτουργίας των υποδομών, την αλληλένδετη θεώρηση των χρήσεων γης με τα μεταφορικά δίκτυα, αφού οι μεικτές χρήσεις γης επηρεάζουν την ποσότητα των μετακινήσεων και ενδεχομένως αναδιαμορφώνουν τις γραμμικές επεκτάσεις κατά μήκος των οδικών αξόνων, γεγονός που επιφέρει συνέπειες στην πολεοδόμηση, στην κυκλοφορία και, συνακόλουθα, στην οικονομία των ελληνικών πόλεων.

Επίσης, η βασική αρχή της σταδιακής κατάργησης της εκτός σχεδίου δόμησης  (ο «περιορισμός» της οποίας επισημαίνεται στο άρθρο 7 Β, ως κατεύθυνση ορθολογικής οργάνωσης και ανάπτυξης του παραγωγικού τομέα της βιομηχανίας, σ. 50, στο άρθρο 7 Γ, ως κατεύθυνση για τον τουρισμό, σ. 51, στο άρθρο 8 παρ. 2.1 εδ. β΄, ως ειδική κατεύθυνση οργάνωσης του χώρου για τα μητροπολιτικά κέντρα, σ. 54, στο άρθρο 10 παρ. 3 ως μέτρο προστασίας της υπαίθρου από την άναρχη ανάπτυξη, σ. 61, και στο άρθρο 12 παρ. 6, ως πρόταση βελτίωσης του νομοθετικού πλαισίου, σ. 66), οφείλει να επεκταθεί και να λειτουργήσει παράλληλα με τη λελογισμένη επέκταση των πόλεων και οικισμών, ανάλογα με τις πραγματικές ανάγκες και σε συνδυασμό με τη μείωση των συντελεστών δόμησης εντός των πόλεων, όπου αυτοί διατηρούνται ακόμη υψηλοί.

Η κατάργηση της εκτός σχεδίου δόμησης θα έχει ως αποτέλεσμα: α) Την προστασία του φυσικού περιβάλλοντος και την διαφύλαξη της αγροτικής γης, β) Την μείωση των δαπανών κατασκευής πάσης φύσεως υποδομών που εξυπηρετούν τις εκτός σχεδίου εγκαταστάσεις (οδικό δίκτυο, ύδρευση, ηλεκτρισμός, αποχέτευση κ.λπ.), γ) την προστασία του υδροφόρου ορίζοντα από τις ανεξέλεγκτες γεωτρήσεις και γενικότερα, την εξοικονόμηση νερού, δ) την συγκέντρωση οικονομικών εγκαταστάσεων (βιομηχανικών, αποθηκών, τουριστικών κ.λπ.) σε συγκεκριμένους προκαθορισμένους κατάλληλους χώρους και την προστασία του περιβάλλοντος από την αλόγιστη και αυθαίρετη διάθεση των αποβλήτων τους, ε) την προστασία του οδικού δικτύου από την ανάπτυξη παρόδιας δόμησης και τους κινδύνους που αυτή συνεπάγεται, στ) την συγκέντρωση των κατοικιών σε κατάλληλους χώρους και τη δυνατότητα εξυπηρέτησής τους με τον απαραίτητο κοινωνικό εξοπλισμό.

4. Η μείωση των συντελεστών δόμησης (ΣΔ), κυρίως στα κέντρα των πόλεων, αλλά και σε περιοχές κατοικίας με υψηλούς συντελεστές δόμησης (π.χ. άνω του 2,5 ή 3), συνεπάγεται την βελτίωση της ποιότητας ζωής, με: 

α) τη συγκράτηση της αύξησης της πυκνότητας δόμησης (δεδομένου ότι πουθενά δεν έχουν εξαντληθεί οι ισχύοντες υψηλοί Σ.Δ.),

β) τη δυνατότητα μείωσης των αναγκαίων απαιτήσεων σε κοινωνικό εξοπλισμό ανά πολεοδομική ενότητα.

γ) τη δυνατότητα αύξησης του δημόσιου χώρου (ελεύθεροι - κοινόχρηστοι χώροι, αστικό πράσινο) και της αναλογίας του ανά κάτοικο. Αξίζει να σημειωθεί ότι στη χώρα μας ο δημόσιος χώρος κυμαίνεται μεταξύ 1 και 4% στις ελληνικές πόλεις με πληθυσμό που υπερβαίνει τους 50.000 κατοίκους, ενώ τα 2/3 των κατοίκων της Αθήνας και του Πειραιά διαμένει σε περιοχές που ο δημόσιος χώρος δεν προσεγγίζει ούτε το 2% (Κ. Λαλένης – Τρ. Καλλιακούδας, «Σύγκριση θεσμικών πλαισίων και πολιτικών εξασφάλισης ελεύθερων χώρων σε πόλεις, στις ευρωπαϊκές χώρες», σε: Η αισθητική των πόλεων και η πολιτική των παρεμβάσεων. Συμβολή στην αναγέννηση του αστικού χώρου, Πρακτικά επιστημονικού συνεδρίου, Αθήνα 13-14 Οκτωβρίου 2003, ΥΠΕΧΩΔΕ - Ενοποίηση Αρχαιολογικών Χώρων Αθήνας ΑΕ, 2004, σ. 118-121, σ. 120).

δ) την εξεύρεση χώρων στάθμευσης εντός των οικοπέδων.

Θα πρέπει, βεβαίως, να γίνει δεκτό ότι η μείωση των Σ.Δ. θα επιφέρει εν μέρει επιπτώσεις στο σύστημα ανοικοδόμησης με αντιπαροχή. Επομένως, θα πρέπει να ληφθεί μέριμνα, ώστε το σύστημα αυτό να αναπροσαρμοστεί και να στοχεύσει στην παροχή κινήτρων για την κατασκευή κατοικιών ή γραφείων υψηλότερου, βελτιωμένου επιπέδου.

Επίσης, στο υπό κρίση σχέδιο θα πρέπει να δοθεί κατεύθυνση για την εφαρμογή νέων μορφών οργανωμένης δόμησης, τόσο για τις νέες μορφές κατοικίας, όσο και για νέες οργανωμένες περιοχές οικονομικών δραστηριοτήτων.

5. Στο άρθρο 12 του υπό κρίση σχεδίου προβλέπονται οι προϋποθέσεις και οι μηχανισμοί υλοποίησης του Γενικού Πλαισίου.


Η εφαρμογή των στρατηγικών επιλογών του ΓΠΣΧΑΑ θα μπορούσε να διευκολυνθεί και με την διατύπωση σαφούς κατεύθυνσης για την ευρεία εφαρμογή των Πολεοδομικών Μηχανισμών και Κινήτρων που προβλέπονται στην υφιστάμενη νομοθεσία, ώστε να υπάρξει δικαιότερη κατανομή των ωφελειών από την υπεραξία της οικοδομήσιμης γης και των νομοθετικών περιορισμών που επιτάσσει η προστασία των ευαίσθητων περιοχών, αναφορικά με το περιβάλλον και την αστική - πολιτιστική κληρονομιά.

Η εφαρμογή των Πολεοδομικών Μηχανισμών και Κινήτρων αποτελεί σημαντικό ρυθμιστικό παράγοντα της πολιτικής γης, εφόσον αυτή κινείται προς την κατεύθυνση του ελέγχου των χρήσεων γης και της αξίας της γης.

Ενδεικτικά θα μπορούσαν να αναφερθούν ορισμένοι υφιστάμενοι μηχανισμοί, όπως οι Ζώνες Ειδικής Πολεοδόμησης (ΖΕΠ) ή οι Ζώνες Αστικού Αναδασμού (ΖΑΑ), που διευκολύνουν την δόμηση οργανωμένης μορφής εντός συγκεκριμένων περιοχών, ενώ άλλοι μηχανισμοί, όπως οι Ζώνες Ειδικών Ενισχύσεων (ΖΕΕ), οι Ζώνες Κοινωνικού Συντελεστή (ΖΚΣ), η Μεταφορά Συντελεστή Δόμησης (Μ.Σ.Δ., όχι, όμως, όπως έχει ήδη εφαρμοστεί), και κυρίως, ο θεσμός της εισφοράς σε γη και χρήμα, μπορούν να οδηγήσουν σε κοινωνικά δικαιότερες κατανομές υπεραξιών.

Περαιτέρω, στο πλαίσιο του εξορθολογισμού της εκτός σχεδίου οικιστικής ανάπτυξης, θα μπορούσε να εξεταστεί η ενδεχόμενη επέκταση ορισμένων Πολεοδομικών Μηχανισμών και Κινήτρων, που εφαρμόζονται σήμερα μόνο στις εντός σχεδίου περιοχές, και σε επιλεκτικά καθορισμένες εκτός σχεδίου περιοχές, ώστε να προκύψουν σχετικά ισοζύγια ανάμεσα σε ιδιαίτερα αναπτυσσόμενες  και προστατευόμενες περιοχές.

6. Στο άρθρο 6 του υπό κρίση σχεδίου Γενικού Πλαισίου καταγράφονται οι γενικές και ειδικές κατευθύνσεις χωρικής διάρθρωσης των στρατηγικής σημασίας υπηρεσιών μεταφορών.

Η προτεινόμενη, στο άρθρο 6 παρ. Α.2.2 του σχεδίου, σταδιακή απομάκρυνση των ακτοπλοϊκών συγκοινωνιών από το λιμάνι του Πειραιά (με εξαίρεση τις γραμμές του Αργοσαρωνικού), και η μεταφορά τους στα  λιμάνια της Ραφήνας και του Λαυρίου, οφείλει να λάβει υπόψη τη σημαντική απόσταση των τελευταίων αυτών λιμανιών από αστικό κέντρο της πρωτεύουσας σε συνδυασμό με την περιορισμένη χωρητικότητά τους. Επομένως, η συγκεκριμένη επιλογή χρήζει περαιτέρω μελέτης, στο βαθμό που αυτή δεν υπάρχει, ώστε να μην προκληθεί σημαντική αύξηση του μεταφορικού φόρτου και του κόστους πρόσβασης των επιβατών στις εν λόγω υπηρεσίες. Επίσης, η μεταφορά των ακτοπλοϊκών υπηρεσιών από τον λιμένα του Πειραιά σε οποιονδήποτε άλλο λιμένα οφείλει να συνδυαστεί με ρητή πρόβλεψη της υποχρέωσης αναβάθμισης των λιμενικών εγκαταστάσεών του λιμένα που θα υποδεχθεί τέτοια σημαντική μεταφορική κίνηση. 

Η επιλογή αναβάθμισης του λιμένα της Κύμης σε λιμένα για διεθνείς συγκοινωνίες στοχεύει, σύμφωνα με το άρθρο 6 παρ. Α 2.2, στην ενίσχυση των διαπεριφερειακών συνδέσεων, την μείωση των αποστάσεων και την αποσυμφόρηση μεγάλων λιμένων. Είναι γνωστό ότι το Περιφερειακό Πλαίσιο Χωροταξικού Σχεδιασμού και Αειφόρου Ανάπτυξης της Περιφέρειας Στερεάς Ελλάδας χαρακτηρίζει την Κύμη λιμάνι εθνικής σημασίας. Ωστόσο, ο βαθμός επίτευξης του στόχου μείωσης του φόρτου των οδικών μεταφορών και της αποφόρτισης άλλων μεγάλων λιμένων χρήζει περαιτέρω τεκμηρίωσης, στο μέτρο που δεν υφίσταται, λαμβανομένης υπ’ όψιν της δυσχερούς πρόσβασης στην Κύμη από το αστικό συγκρότημα της πρωτεύουσας.

Παράλληλα, παρατηρείται υποβάθμιση άλλων λιμένων, όπως της Σούδας, όπου υπάρχουν ήδη ανεπτυγμένες σημαντικές υποδομές, καθώς επίσης, του λιμένα της Σύρου.

Η προώθηση δημιουργίας λιμένα εμπορευμάτων εθνικής εμβέλειας στο Τυμπάκι (Ν. Κρήτη) οφείλει υποχρεωτικά να συνδυαστεί με την ανάπτυξη δικτύου για την περαιτέρω μετακίνηση των εμπορευμάτων προς άλλους προορισμούς.

Τέλος, η πρόβλεψη δημιουργίας ειδικού αερολιμένα εξυπηρέτησης αεροσκαφών χαμηλού κόστους στην Τρίπολη χρήζει περαιτέρω τεκμηρίωσης.

7. Στο άρθρο 7 Γ καταγράφονται οι βασικοί στόχοι που αφορούν τον τουρισμό. Όπως έχει ήδη σημειωθεί, οι σχετικές εκτιμήσεις και επιλογές συσχετίζονται με εκείνες του καταρτισθέντος Ειδικού Πλαισίου για τον τουρισμό. Στο μέτρο αυτό, η θεώρηση του Γενικού και του Ειδικού Πλαισίου οφείλει να είναι ενιαία και αλληλένδετη.

Η προβλεπόμενη γενική κατεύθυνση για περιορισμό, απλώς, της διάσπαρτης εκτός σχεδίου δόμησης τουριστικών εγκαταστάσεων σε περιβαλλοντικά ευαίσθητες περιοχές δεν επαρκεί, και θα πρέπει να αποσαφηνιστεί. Θα πρέπει να εξεταστεί η σταδιακή απαγόρευση της εκτός σχεδίου δόμησης τουριστικών εγκαταστάσεων, με αφετηρία την πλήρη απαγόρευση στις περιβαλλοντικά προστατευόμενες ευαίσθητες περιοχές και την παράλληλη οριοθέτηση συγκεκριμένων περιοχών υποδοχής τουριστικών εγκαταστάσεων.

Οι τρεις τελευταίες παράγραφοι του άρθρου 7 παρ. Γ, σχετικά με τους ειδικότερους στόχους στον τομέα του τουρισμού (προσέλκυση τουριστικών επενδύσεων, νέοι τύποι τουριστικών εγκαταστάσεων, συσχέτιση με αναπτυξιακή νομοθεσία), έχουν ήδη τύχει ευρείας κριτικής από φορείς που υποστηρίζουν ότι η εφαρμογή τους θα οδηγήσει στην δημιουργία οργανωμένων παραθεριστικών - ξενοδοχειακών εγκαταστάσεων με υψηλούς συντελεστές δόμησης, κατά τα πρότυπα τουριστικής ανάπτυξης άλλων χωρών (Ισπανία), όπως προτείνονται στο Ειδικό Πλαίσιο για τον τουρισμό. Η διατύπωση των εν λόγω προτεραιοτήτων θα πρέπει να επανεξεταστεί και, ενδεχομένως, να διαφοροποιηθεί. Μεταξύ άλλων, θα μπορούσε να συμπεριληφθεί πρόβλεψη για καθορισμό Συντελεστών Δόμησης, οι οποίοι δεν θα μπορούν να υπερβούν το ανώτατο επιτρεπόμενο για κατοικία όριο σε αντίστοιχες τουριστικές περιοχές, ή, ακόμη, θα μπορούσε, κατόπιν ενδελεχούς μελέτης, να τεθεί συγκεκριμένο ανώτατο όριο (plafon).

8. Η μείωση του αριθμού των περιφερειών και των ΟΤΑ (νομαρχιών – δήμων) που προτείνεται στο άρθρο 11, εντάσσεται στο γενικότερο πλαίσιο της γεωγραφικής ανασυγκρότησης της χώρας με σκοπό τη δημιουργία βιώσιμων διοικητικών και αναπτυξιακών ενοτήτων.

Η συγκεκριμένη κατεύθυνση οφείλει να εξειδικευθεί και να καθοριστούν ειδικές κατευθύνσεις για κάθε επίπεδο διοικητικής οργάνωσης. Επίσης, τα προβλεπόμενα κριτήρια, που αφορούν λειτουργικές χωρικές ενότητες, θα πρέπει να διασαφηνιστούν και να διευκρινιστεί η διοικητική τους βαθμίδα.


ΙV. Η υλοποίηση των κατευθύνσεων του Γενικού Πλαισίου

1. Η κείμενη νομοθεσία προβλέπει και μέτρα για την απρόσκοπτη εφαρμογή του ΓΠΧΣΑΑ, τα οποία εξαντλούνται στο χρονικό διάστημα μετά την έγκρισή του.

Σύμφωνα, ειδικότερα, με την παρ. 4 του άρθρου 6 του ν. 2742/99, το Γενικό Πλαίσιο οφείλει να αναθεωρείται ανά πενταετία, μετά από παρακολούθηση και αξιολόγησή του, στην οποία προβαίνει το ΥΠΕΧΩΔΕ, που συντάσσει και σχετική έκθεση ανά διετία. Σχετικές είναι οι διατάξεις του άρθρου 12 του υπό κρίση σχεδίου Γενικού Πλαισίου, που εγγυώνται την παρακολούθηση της εφαρμογής του σχεδίου από όλους τους φορείς και εν τέλει της αποτελεσματικής υλοποίησης των στόχων του.

Ωστόσο, δεν πρέπει να παραγνωρίζεται ότι προϋπόθεση της αποτελεσματικότητας κάθε κανόνα δικαίου, είναι ο συμβιβασμός γύρω από το περιεχόμενό του, στο μέτρο που η κοινωνική αποδοχή της πολιτικής επιλογής εκείνου που κινεί τη διαδικασία εκπόνησης είναι προϋπόθεση εφαρμοσιμότητας (α.ά. Δ. Μέλισσας, Η προκοινοβουλευτική νομοθετική διαδικασία. Ο άτυπος νομοθέτης, 1995, σ. 119 επόμ.). Είναι, επομένως αναγκαία η συμμετοχή όλων των άμεσα ενδιαφερομένων, ο διάλογος, η δημοσιοποίηση των εναλλακτικών προτάσεων και η διαφάνεια γενικότερα, που θα μπορούσε να επιτευχθεί με εξορθολογισμό και τυποποίηση της συμμετοχικής διαδικασίας,  με την έκδοση της προβλεπόμενης από την διάταξη του αρ. 6 του ν. 2742/99  Κοινής Υπουργικής Απόφασης.

2. Περαιτέρω, ως προς την απρόσκοπτη υλοποίηση των στόχων του Γενικού Πλαισίου, μέρος της θεωρίας υποστηρίζει ότι «... τα περιφερειακά πλαίσια είναι περισσότερο εφαρμόσιμα από το εθνικό πλαίσιο, το οποίο είναι τόσο γενικό και αόριστο που αποτελεί μάλλον ένα σχέδιο-“ευχολόγιο”, και συνεπώς δύσκολα εφαρμόσιμο» (Δ. Χριστοφιλόπουλος, «Ο χωροταξικός σχεδιασμός ...», ό.π.). 

Από την άλλη πλευρά, στην από Δεκέμβριο 2006 Έκθεση της Επιστημονικής Επιτροπής ΙΤΑ «Πολεοδομικός σχεδιασμός, προβλήματα εφαρμογής και προτάσεις μεταρρύθμισης» (σ. 20), αναφέρεται ότι τα Περιφερειακά Πλαίσια περιορίζονται κατά κανόνα σε γενικές προσεγγίσεις, τόσο ως προς την καταγραφή και αξιολόγηση των παραγόντων που επηρεάζουν τη μακροπρόθεσμη διάρθρωση του χώρου σε επίπεδο περιφέρειας, όσο και ως προς τις στρατηγικές επιλογές και προτεραιότητες για την ανάπτυξη του περιφερειακού χώρου. Επιπλέον, δεν συνοδεύονται από πρόγραμμα δράσης, που να εξειδικεύει τις απαιτούμενες για την εφαρμογή τους ενέργειες, ρυθμίσεις, μέτρα και προγράμματα, το κόστος, τις πηγές χρηματοδότησης καθώς και τους φορείς εφαρμογής των προτεινομένων δράσεων. Τούτο έχει ως συνέπεια την έλλειψη θεσμικής στήριξης των Γενικών Πολεοδομικών Σχεδίων και επαρκών κατευθύνσεων από τα υπερκείμενα επίπεδα σχεδιασμού (Γενικό, Ειδικά και Περιφερειακά Πλαίσια Χωροταξικού Σχεδιασμού), και την αδυναμία των τελευταίων να παράσχουν επαρκείς, σαφείς και λειτουργικά συνεκτικές κατευθύνσεις στα υποκείμενα ΓΠΣ.

Επομένως, σύμφωνα με την ανωτέρω θεώρηση, η αποτελεσματικότητα του υπό κρίση σχεδίου Γενικού Πλαισίου συναρτάται με την σαφήνεια της στοχοθεσίας του και την πρόβλεψη των ειδικότερων μέτρων και δράσεων για την εφαρμογή του. Περαιτέρω, στο πλαίσιο της προβλεπόμενης ιεράρχησης των διαφόρων επιπέδων σχεδιασμού, αναγκαία τίθεται η αναθεώρηση των λοιπών πλαισίων, ώστε να διασφαλιστεί η εναρμόνιση και η αλληλουχία τους, προς τον σκοπό της βέλτιστης αποτελεσματικότητάς τους.

